খুলনা অফিস : খুলনার র‌্যাব-৬ অভিযান চালিয়ে বিদেশে নারী পাচার চক্রের হোতা আল-মামুন ওরফে কামরুজ্জামান ওরফে সোহাগ বাবুকে গ্রেফতার করেছে। বৃহস্পতিবার নগরীর সোনাডাঙ্গা বাসস্ট্যান্ড এলাকা থেকে তাকে গ্রেফতার করেন র‌্যাব-৬ সদস্যরা। সে নগরীর টুটপাড়া জোড়াকল বাজার এলাকার আব্দুল খালেকের ছেলে। তার বিরুদ্ধে সাতক্ষীরা সদর থানায় গত ২৯ আগস্ট মানবপাচার আইনে একটি মামলা দায়ের হয়েছে (নং-৮০)। র‌্যাব-৬ এর স্পেশাল কোম্পানি কমান্ডার অতিরিক্ত পুলিশ সুপার মো. এনায়েত হোসেন মান্নান জানান, আসামী সোহাগ বাবু সাতক্ষীরা এলাকাসহ খুলনা বিভাগের বিভিন্ন স্থান থেকে সহজ সরল গরীব পরিবারের তরুণীদের বিদেশে ভালো চাকুরির প্রলোভন দেখিয়ে সৌদি আরবসহ মধ্য প্রাচ্যের বিভিন্ন দেশে দেহ ব্যবসার জন্য বিক্রয় করে।